Ayteke ariwnteke ini puguhkuna hawkri,
ig Kiyavwiye Jesus iwe Pedru gikak amekene Tiyagumni gikak gisamwi Joawh adahan igkis atak gihapti.
Igkis wagehe ta avitit paha waxri imuwadnene.
Igkiswonakis ayge.
Ayge gimunkis ig uniyehwe gihivak nawenyewa akiw.
Gihepka amuwe ke kamuwbe,
gisimsa wageswe barewye ke kabutnikibe kane ahawnasima.
Ayteke pahaye adahan amekene Moís gikak amekene Eliyas igkis hiyapkiswe atere gitkis.
Igkis ayge kinetihwenes gikak Kiyavwiye Jesus.
Igme Pedru hiyapni hene,
ig awna git Kiyavwiye Jesus.
Giwn:
— Kiyavwiye,
kibeynekata wixwiy ay kabubuk avim inin.
Uyay misakwa ay.
Ku pis muwaka,
nah kehte mpana akebi paytbet ay.
Paha pidahan,
pahame gidahan kiyavwiye Moís,
pahame gidahan kiyavwiye Eliyas.
Ku samah ig awnehpiye inakni iwit hene,
pahaye adahan paha ukuhne kane amuwyisima biwhe givititkis.
Ayteke paha ikuvimnat awna gitkis aytontak abetitak ini ukuhne.
In awna:
— Ner nukamkayh nubetki.
Ig keh nah batek ka aynsima.
Ataybiswanabay git.
Igkisme gikannuhnivwi timapni inakni hene,
igkis tuguhkiswebdi mabuw ta waykborit,
igkis wakaymnibdi mpiynevevye.
Igme Kiyavwiye Jesus atere gitkis,
ig daxwigkis.
Ig awna gitkis:
— Kannikawnay.
Ka yi muwaka avis.
Igkisme sarayh givegikis atere,
igkis iwasa.
Yumehe neras piyananene gikebikis.
Igwo Kiyavwiye Jesus misekwe ayge gimunkis.
Ayteke nikwe igkis muhuke avititak ini waxri imuwadnene.
Igkis muhukempiye,
ig Kiyavwiye Jesus awna ta gitkis.
Giwn:
— Ka ba yi kinetihwa ta gitkis hiyeg aynesnima amin ku pariye yihiyvan ku avim inin.
Ka yi muwaka kinetihwa nimin he ku aysawnemenek nah,
ku pariye wageswe awayg amadgaya inin,
nah kannikaw ariw numiremninek.
Ariwnteke ini nikwe ik adahan yis kinetihwa nimin.
Igkisme ayavgi:
— Kiyavwiye,
ku pis Cristo,
ku pis Uhokri gikanyan adahan ukumaduketni,
mmahki neras kannuhekevutnevwi awna:
“Amawka ku amekene Eliyas igkit danuh atan giw Cristo?”
Igme kaytwa giwnkis:
— Henewa in.
Pahavwi kene amekene Eliyasbe igkit ayta adahan ahegbeteviye madikte navituh.
Ihanabay inakni nuwnuh.
Ayipa ig kuwis danuh atan.
Heneme ig mahikohpika.
Hiyeg ay arewha git ku samah gimawkanitnenes.
Nah hawata akiw,
nah ku pariye wageswe awayg amadgaya inin,
aysawnemenek nah hawata hiyap mbeyne ay giwakukis.
Igkis gikannuhnivwi timapni hene,
metakwa igkis pukuhpa ku ig kinetihwene gimin Joawh Batista ku ignewa ku pariye ner pahavwi kene amekene Eliyasbe.